Lisaks sotsiaaltoetustele kompenseerib riik puuetega inimestele töövõimetuspensioni kaudu töövõime kaotuse tõttu saamata jäänud töötasu. Selleks määratakse inimesele töövõime kaotuse protsent. Töövõime kaotuse määramisel on otsustavaks inimese terviseseisund ning osaline või täielik võimetus töötada ja endale elatist teenida. Töövõimetuspensionile annab õiguse töövõime kaotus 40-100%. Pensioni suurus sõltub inimese tööstaažist ja töövõime kaotuse protsendist.    Puudega inimesega peredel on õigus kõigi teistega võrdsetel alustel taotleda toimetulekutoetust. Seda juhul, kui pere sissetulek pärast eluasemekulude tasumist jääb allapoole toimetulekupiiri, mis hetkel on 76,70 eurot esimese pereliikme kohta ja 61,36 eurot iga järgneva pereliikme kohta. Puudega inimeste sotsiaaltoetusi, välja arvatud hooldajatoetus ja puudega vanema toetus, toimetulekutoetuse määramisel pere sissetulekute hulka ei arvata.    Riiklikule vanaduspensionile on õigus puudega inimestel samadel alustel kui teistel. Neil peab olema vähemalt 15-aastane pensionistaaž. Kui puudega inimene pole 15 aastat töötanud, on tal õigus rahvapensionile.